Aquesta informació es va publicar originalment el 27 de novembre de 2019 i, per tant, la informació que hi apareix fa referència a la data especificada.

Que es prenguin "mesures, si cal disciplinàries", contra el president parlamentari de Ciutadans, Carlos Carrizosa, per les "intolerables insinuacions masclistes i sexistes" que ha fet fet aquest dimecres durant la sessió de control al Parlament. Aquesta és la petició que fan Junts per Catalunya, ERC, el PSC, Catalunya en Comú i la CUP en un text registrat a la mesa que s'han negat a signar tant el PP com Ciutadans.L'escrit considera una falta de respecte que el diputat hagi fet referència a les "relacions personals de diputats i diputades" i reclama "cortesia" i "respecte" al Parlament. Fonts de JxCat expliquen que la mesa haurà de decidir ara quines mesures es prenen contra Carrizosa, que podrien anar des d'exigir que es retracti a mesures de tipus disciplinaris.Carrizosa ha arrencat la seva intervenció acusant la bancada del Govern de semblar una ronda de reconeixement. Dels consellers Calvet i Puigneró ha dit que venen de l'Ajuntament de Sant Cugat, l'"epicentre del 3%", de Meritxell Budó ha assenyalat que "es pagava els viatges a Waterloo" amb diners públics i els va haver de tornar; i del conseller Miquel Buch ha assenyalat que estigui investigat per "pagar amb diner públic un assessor que feia d'escorta de Puigdemont".La situació s'ha agreujat quan s'ha referit a la diputada de JxCat Aurora Madaula per demanar-li explicacions "sobre les comissions de la fundació CatDem i el Palau de la Música quan el seu "amic" -Agustí Colomines- n'era el director". I també quan ha fet referència a Laura Borràs i al suplicatori que s'ha demanat al Suprem pels 18 contractes "a dit donats a un amic seu". De la cap de llista de JxCat al Congrés ha afegit: "I parlant d'amics, Dalmases està investigat per desviar diners de la fundació Catmón pel seu propi benefici i l'entorn convergent"."Quan vostès van als jutjats hi van o per corrupció o per desobediència i haver rebentat la democràcia", ha etzibat. Torrent ha recriminat a Carrizosa els seus comentaris "masclistes" i l'ha advertit que al Parlament no es demanen "explicacions a les dones per les activitats de les seves amistats o parelles".

Queixa de JxCat, ERC, PSC, comuns i CUP a la mesa del Parlament contra Carrizosa by naciodigital on Scribd

Mostra el teu compromís amb NacióDigital.

Fes-te subscriptor per només 5,90€ al mes, perquè és el moment de fer pinya.

Fes-te subscriptor